服役贏6場 輝哥觔斗雲有獎拎!
2024年04月29日 17:55
東網電視
更多新聞短片
左1係新西蘭駐港澳總領事Peter Lund先生,右3為新西蘭販馬公司業務發展總監Mike Kneebone先生。
香港馬圈唔少馬主均喜歡引入南半球賽駒,除咗澳洲之外,來自新西蘭嘅賽駒都係其中一個選擇。新西蘭販馬公司(New Zealand Bloodstock)特別設立香港星級新西蘭賽駒獎項,以表揚香港馬主支持培育新西蘭馬匹,同時希望促進馬主關係。早前就有伍廐「我為您」取得呢個獎項,最新一期就由姚本輝馬房訓練嘅「觔斗雲」獲獎。
「觔斗雲」父系為「聖靈瀑布」(Sacred Falls),周歲時由姚本輝喺2019年新西蘭卡拉卡周歲馬拍賣會購入。「觔斗雲」表現忠心準繩,出道至今上陣30次,合共取得6冠4亞7季成績。
今日新西蘭販馬公司於新西蘭駐香港總領事館舉行頒獎儀式,新西蘭駐港澳總領事Peter Lund先生將3月至4月香港星級新西蘭賽駒獎項頒畀「觔斗雲」。至於新西蘭販馬公司業務發展總監Mike Kneebone先生則將紀念外套頒發畀馬主陳錦坤及姚本輝。
「觔斗雲」馬主陳錦坤表示愛駒昨日出戰女皇盃受制外檔起步,沿途際遇欠佳結果落敗,但總括而言對愛駒出道至今嘅成績都感到滿意,現時「觔斗雲」下仗目標係遮打盃。